ঢাকা সিটি করপোরেশনের (ডিসিসি) ৪৬ নাম্বার ওয়ার্ডে কাঁটাসুর মৌজায় কাঁটাসুর,  রামচন্দ্রপুর ও হাইক্কার খাল নামের তিনটি খালের অবস্থান। খালগুলো বুড়িগঙ্গা নদীতে সংযুক্ত ছিল। একসময় এগুলোয় ছোট-বড় অনেক নৌকা চলাচল করত এবং এলাকাবাসী এর স্বচ্ছ পানি দিয়ে নিত্যদিনের কাজ সারত। বর্তমানে এসব খাল ভরাট, অর্ধ ভরাট করে গড়ে উঠেছে অবৈধ স্থাপনা। সম্প্রতি সরেজমিন ঘুরে এসে প্রতিবেদনটি লিখেছেন তোতা মিয়া। ক্যামেরায় ছিলেন ফজলুল করিম ঢাকা সিটি করপোরেশনের (ডিসিসি) ৪৬ নাম্বার ওয়ার্ডে কাঁটাসুর মৌজায় কাঁটাসুর, রামচন্দ্রপুর ও হাইক্কার খাল নামের তিনটি খালের অবস্থান। এই খালগুলো বুড়িগঙ্গা নদীতে সংযুক্ত ছিল। এক সময় এ খালগুলো  দিয়ে বহু ছোট-বড় নৌকা চলাচল করত এবং এলাকাবাসী এর স্বচ্ছ পানি দিয়ে নিত্যদিনের কাজ সারত। নগর উন্নয়নের অজুহাতে কিছু ভূমিদস্যু খালের উত্সমুখ ভরাট করার ফলে খালগুলো এর অতীত গৌরব হারিয়ে এখন বিলুপ্তির পথে। এককথায় নর্দমায় পরিণত হয়েছে। বিভিন্ন হাউজিং প্রকল্প খালগুলো বালু ফেলে ভরাট করে ফেলেছে। এলাকার ব্যবহার্য বর্জ্যগুলো এসব খালে ফেলা হয়। স্যুয়ারেজের অব্যবস্থাপানার কারণে ময়লাগুলো উপচে পড়েছে। ফলে বাতাসে দুর্গন্ধ ছড়িয়ে পরিবেশ দূষিত হয়ে চলেছে। এই কাঁটাসুর এলাকার খালগুলো দিয়ে এলাকাবাসীর ব্যবহূত পানি প্রবাহিত হতো। বর্তমানে  ভূমিদস্যুদের অপরিকল্পিতভাবে খাল ভরাট করে ফেলায় বর্ষা মৌসুমে ময়লা আবর্জনা জমে থাকার কারণে পানি নিষ্কাশনে ব্যাহত হয়। এতে আশপাশের নিচু এলাকা ময়লা পানিতে প্লাবিত হচ্ছে। এলাকাবাসীর ধারণা, এভাবে চলতে থাকলে অচিরেই অত্র এলাকায় চরম পরিবেশ বিপর্যয় দেখা দেবে। কাঁটাসুর এলাকার স্থায়ী এবং পুরানো বাসিন্দারা জানান, এক সময় এই এলাকা গাছগাছালি এবং খাল-বিলে পরিপূর্ণ ছিল। এলাকাবাসী জাল দিয়ে মাছ ধরত এসব খালে। বর্তমানে জনসংখ্যার চাপে এবং কিছু মানুষের মনমানসিকতার অভাবে খাল ভরাট করে গাছ কেটে ফুল-পাখিবিহীন ইট-পাথরের ভাগাড়ে পরিণত  করেছে এলাকাটিকে। অন্যদিকে বুড়িগঙ্গার শাখা-প্রশাখাগুলো প্রায় ভরাট হয়ে যাওয়ায় সেসব স্থান ময়লা আবর্জনার আধারে পরিণত হয়েছে। আশপাশের মানুষ এক অসহনীয় কলুষিত পরিবেশে বসবাস করছে। সম্প্রতি কাঁটাসুর এলাকার বিভিন্ন সড়ক ও গলিপথ ঘুরে কোথায় কী অবস্থায় খালগুলো ছিল তা জানার জন্য স্থানীয় দুই-তিনজনের সঙ্গে কথা বলি। এলাকার প্রবীণ ব্যক্তি ২৪ নম্বর কাঁটাসুর শেরেবাংলা রোডের বাসিন্দা মো. আব্দুল হাইয়ের সাথে যোগাযোগ করলে তিনি জানান, এ এলাকায় একটি বড় খাল ছিল কাঁটাসুর নামে। এই খাল হাউজিং ব্যবসায়ীরা প্রায় ভরাট করে বিরাট বিরাট হাইরাইজ  বিল্ডিং তৈরি করার ফলে বাকি খাল আস্তে আস্তে ভরাট হয়ে যাচ্ছে। তিনি বলেন, ১৯৯০-৯৫ সালের দিকে খালগুলো ভরাট হতে থাকে। ভূমিদস্যুরা খাল ভরাট করার ফলে বর্তমানে এলাকাবাসীর পয়োনিষ্কাশন ও ব্যবহূত পানি যাতায়াতে বাধার সৃষ্টি হচ্ছে। খালগুলো যখন জীবিত ছিল তখন এলাকায় কোনো জায়গাতেই পানি জমে থাকত না। এগুলো ধীরে ধীরে ভরাট হয়ে যাওয়ায় মানুষের দুর্ভোগ বেড়ে গেছে। পানি নিষ্কাশনের ব্যবস্থা না থাকায় ময়লা পানিতে রাস্তা-ঘাট সয়লাব হচ্ছে। এর ফলে মশা-মাছির উপদ্রবও চরম বেড়ে গেছে। পরিবেশ দূষণের কারণে এলাকায় রোগব্যাধী বেড়ে গেছে-মানুষ এক  অস্বস্তিকর অবস্থায় বসবাস করছে। আবদুল হাই বলেন, বুড়িগঙ্গা থেকে আসা কাঁটাসুর খালটি পুনরায় সংস্কার করা দরকার বলে । এলাকার সাবেক ওয়ার্ড কমিশনার শেখ বজলুর রহমান জানান, এই এলাকার প্রধান সমস্যা স্যুয়ারেজ ব্যবস্থা। এ কারণে কাঁটাসুর খাল, রামচন্দ্রপুর খাল ও হাইক্কার খাল ভরাট হয়ে গেছে। এলাকার বাসিন্দারা বর্তমানে স্যুয়ারেজের বিল ডিসিসিকে দিচ্ছে অথচ বাস্তবে স্যুয়ারেজ লাইনের কোনো চিহ্ন নেই। এ ছাড়া ওয়াসার লোকদের ঠিকমতো পাওয়া যায় না। পানির লাইন আর স্যুয়ারেজের লাইন এক হয়ে গেছে। এক প্রশ্নের জবাবে সাবেক কমিশনার বলেন, ভূমিদস্যুরা  এই খালগুলো দখল করে রেখেছে। নব্বই দশকের দিকে এই দখলপ্রক্রিয়া শুরু হয়। ভূমিদস্যুরা যখন দখল প্রক্রিয়া শুরু করে, তখন প্রশাসনের এসি, ডিসি থানার ওসিকে ফোন করে অবগত করলে তারা সরেজমিনে এসে বন্ধ করার চেষ্টা করেন। দুই-একদিন যাওয়ার পর পুনরায় দখল প্রক্রিয়া শুরু হয়। রহিম বেপারীর ঘাট, ঢাকা রিয়েল স্টেট-২ নাম্বার গলি হাউজিং প্রকল্প হয়ে গেছে। দিলগনিয়া হাজির লেন দিয়ে এলাকার পানি নেমে যেত। দক্ষিণে ছিল পুলপাড়া খাল। এই খাল যুক্ত ছিল কাঁটাসুর খালের সাথে। খাল উদ্ধারে সংশ্লিষ্ট কর্তৃপক্ষ বড় বড় প্ল্যান করছে কিন্তু বাস্তবে নেই। এখন  একটু বৃষ্টি হলে এলাকা পানিতে ডুবে যায়। কাঁটাসুর ড্রেনেজ লাইন একেবারেই ভরে গেছে। যে কারণে ওভার ফ্লো হচ্ছে। ভূমিদস্যুদের কেউ আংশিক, কেউ পুরোপুরি, আবার কেউবা রাস্তা দখল করে রেখেছে। এ কারণে একটু বৃষ্টি হলেই ঘরের ভেতর পানি ওঠে। খাল উদ্ধারে টাস্কফোর্স গঠন করলে হবে না। সংশ্লিষ্ট কর্তৃপক্ষকে সরেজমিনে আসতে হবে। এলাকার গণ্যমান্য ব্যক্তিদের সাথে নিয়ে সমস্যা চিহ্নিত করে যথাযথ পদক্ষেপ নিতে হবে। মনে রাখা দরকার, সরকারি জায়গা উদ্ধারে সবার সমর্থন থাকা দরকার। স্থায়ীয় বাসিন্দা মো. আবদুল হাফিজ তার বাল্যকালের স্মৃতি তুলে ধরে  বলেন, কাঁটাসুর খালে রহিম বেপারীর ঘাট ছিল। সে ঘাট এখন নামেমাত্র আছে। বর্তমানে সেখানে হাউজিং প্রকল্প গড়ে উঠেছে। খালটি বটতলা ভেড়িবাঁধ পর্যন্ত ছিল। বাঁধের দই পাশে নিচু জমি ভরাট করে হাউজিং ব্যবসা চলছে। এ ছাড়া কিছু কিছু খাল বেদখল হওয়ায় ড্রেনের মতো সংকীর্ণ হয়ে গেছে। আমরা ছোটকালে এই খালে গোসল করেছি, মাছ ধরেছি। বুড়িগঙ্গা থেকে নৌকা আসত, সেই নৌকায় চড়ে ঘুরে বেড়াতাম। খালগুলো যখন ছিল, তখন এলাকার পয়োনিষ্কাশন ভালো ছিল। খাল ভরাট হওয়ার কারণে ড্রেনগুলো ভরাট হয়ে গেছে। বৃষ্টির পানি জমে যাচ্ছে। ফলে রাস্তাগুলোও ভেঙে যাচ্ছে।  খালগুলো উদ্ধারের জন্য সরকারের প্রথম কাজই হবে দ্রুত উচ্ছেদ অভিযান চালানো। শুধু কাগজে কলমে সিদ্ধান্ত নিলে হবে না। এসব খাল ভরাট হওয়ার কারণে ময়লা-আবর্জনা জমে মশার বিস্তার ঘটছে, পরিবেশ দূষণ হচ্ছে এবং ঘরে ঘরে রোগ-ব্যাধী দেখা দিচ্ছে। এ এলাকায় সরকারের প্রচুর খাস জমি আছে, অথচ এগুলো বেদখল হয়ে যাচ্ছে। সরকার এসব জমি দখলমুক্ত করে বিভিন্ন প্রতিষ্ঠান গড়ে তুলতে পারে। কাঁটাসুর এলাকার বাসিন্দা সোহরার উদ্দিন হাওলাদার, মনোয়ারা বেগম এবং সেকান্দার জানান, গরমকালে বিদ্যুত্ কম থাকায় বহু কষ্টে রাত যাপন করতে হয়। মশার অত্যাচার থেকে বাঁচতে  মুখ ঢেকে শুয়ে থাকতে হয়। মনোয়ারা বেগম বলেন, ময়লা-আবর্জনার উত্কট গন্ধে ঘরে থাকতে পারি না-মশার কামড় তো আছেই। আমরা খুব অসহায় অবস্থায় দিনাতিপাত করছি। স্থানীয় সেকান্দার মিয়া একটি জায়গা দেখিয়ে বলেন, খালগুলোর মুখ ছিল এখানে-এখন ভরাট হয়ে বিল্ডিং উঠেছে। অন্য আরেকটি জায়গা দেখিয়ে স্থানীয় সোহরার উদ্দিন হাওলাদার বলেন, এখানে এখন রাস্তা হয়ে গেছে-খালের কোনো চিহ্ন নেই।